Saluut aan sabelsterk, tydlose Sandra
Nuutste Uitgawe: Vrydag 16 April 2021
IN DIE VEL VAN SUSAN NELL
Francois Smit se Kamphoer is 'n kragtige verhaal. Sandra Prinsloo oorrompel gehore in die verhoogdrama Kamphoer – die verhaal van Susan Nell. MICHÈLE MEYER het met Sandra by Aardklop gesels.
"SANDRA is 'n tour de force, dis nou maar net so." So vertel Ruda Landman my van haar belewenis van Kamphoer tydens die Vrystaat Kunstefees in Junie in Bloemfontein. Geesdriftig beskryf sy Sandra se fisiekheid, die intensiteit van die 70 minute lange toneelstuk.
By die gastehuis in Potchefstroom waar Sandra tydens Aardklop tuisgaan, wag ek by die lang tafel in 'n ruim vertrek wat moontlik vroeër 'n breë stoep was. Op presies die afgespreekte tyd skuif Sandra die swaar glasdeur oop. Haar teenwoordigheid vul onmiddellik die plek met liggewende energie.
Ek het nie besef sy is so klein nie. Ook nie dat haar oë só ysblou skyn nie. Sy sit fier aan die kop van die tafel. Dat sy reeds sewe dekades sien kom en gaan het, lyk onwerklik. Ek voel ek sit langs iemand met 'n uitsonderlike teenwoordigheid...